**Formandsberetning til Mandagsklubbens generalforsamling 28. sep. 2015**

**v/Jørn Bilde**

Efter en turbulent start, hvor både vores formand og assistent fra sidste år stoppede, blev vi fire nye valgt ind i bestyrelsen. Heldigvis havde Klaus været kasserer de seneste sæsoner, så han kendte lidt til de opgaver, der ventede os. Kim Schou kunne vi heldigvis også trække på: Han har også løbende vejledt os igennem sæsonen. Tak for det Kim!

Første opgave var fordeling af ansvarsområder?

Søren blev sponsoransvarlig, Finn medlemsansvarlig, Klaus kasserer, mens jeg blev formand.

Næste udfordring var opbygning af ny hjemmeside.

Ad omveje havde vi hørt, at Erik Andersen havde bygget en hjemmeside op for en tilsvarende klub i Ho. Han havde også luftet tanken om at hjælpe med en ny hjemmeside i mandagsklubben.

Erik blev kontaktet, og heldigvis ville han gerne hjælpe. Vi havde et par møder med Erik, som inden længe havde den første rå-version af hjemmesiden oppe at køre. Igennem yderligere et par møder med ideer og forslag blev resultatet næsten, som I kender det i dag.

Der skal lyde en stor tak til Erik for dette arbejde, ideerne og den lærdom, vi alle har fået med ved opbygningen af vores hjemmeside.

Parallelt med dette begyndte arbejdet med de områder, vi hver havde fået tildelt.

Søren fik hurtigt nogle sponsoraftaler på plads, Klaus tog sig økonomien, Finn fik bygget en medlemsliste op i vores nye mailboks. En mailboks som nærmest opstod ved en tilfældighed, da Erik skulle bruge en Gmail-konto i forbindelse med opbygningen af hjemmesiden.

Jeg lavede en matchplan, samt nogle nye lister til de gennemgående spil - så var vi i gang!

Vi har spillet 27 mandagsmatcher + udflugten søndag d. 28. juni og afslutningsmatchen lørdag d. 3. okt.

Af de 29 matcher har 5 af dem har været sponsormatcher, 2 hulspilsmatcher mod hhv. junior og efterfyraften, 8 stablefordmatcher, 8 slagspils matcher, mens resten har været hulspil, greensome eller foursome.

Resultat mod juniorerne blev 5 ½ – 5 ½, og mod Efterfyraften vandt vi pokalen med 14 ½ - 9 ½.

Tilslutningen har været rigtig god til vores sponsormatcher med over 30 tilmeldte hver gang.

Tilslutningen til vores almindelige mandagsmatcher har været noget lavere.

Ud af klubbens 48 medlemmer har der gennemsnitligt været 25 medlemmer til vores gennemgående point-, slagspil- og puttekonkurrence. Det svarende til 52 %.

14 medlemmer har deltaget imellem 0-5 gange (29 %)

19 medlemmer har deltaget imellem 6-10 gange (40 %)

15 medlemmer har deltaget over 11 gange (31 %)

23 medlemmer har været de nødvendige 5 antal gange for at kunne deltage i hhv. slagspils- og putter pokalen. Det er 48 %.

Med disse facts vil jeg slutte beretningen med at takke vores sponsorer, medlemmerne og mine kollegaer i bestyrelsen for året 2015.

/Jørn